महिलाओं ने कहा नशा को हटाना है
शराब दुकान निर्माण के विरोध में किया प्रदर्शन
प्रदेश में पूर्ण शराबबंदी और शराब दुकान भवन निर्माण के विरोध में रविवार को तपकरा में ब्लाक कांग्रेस के पदाधिकारियों व कार्यकर्ताओं ने धरना प्रदर्शन किया। साथ ही युवा कांग्रेस ने मशाल रैली निकालकर विरोध प्रदर्शन किया। आंदोलनकारियों ने मशाल रैली निकालकर राज्यपाल के नाम थाना में ज्ञापन भी सौंपा।
रैली में तपकरा सहित आसपास के ग्रामीण क्षेत्र के महिला-पुरुष सहित बड़ी संख्या में लोग शामिल हुए। मशाल रैली नगर के बस स्टैंड से शुरु होकर थाना पहुंची। इस दौरान रैली में शामिल लोग पूर्ण शराबबंदी के समर्थन एवं शराब दुकान खोले जाने के विरोध में जबरदस्त नारेबाजी की गई। कांग्रेस के इस आंदोलन में महिलाओं ने भी बड़ी संख्या में भाग लिया। सरकार के आबकारी नीति से आक्रोशित महिलाओं ने तपकरा में किसी भी कीमत में शराब दुकान के लिए भवन निर्माण नहीं होने देने की घोषणा की। महिलाओं का कहना था कि सरकार का काम लोगों को नशे के जाल से मुक्त कराना है, न कि उन्हें शराब पिलाना। उन्होंने कहा कि,अगर प्रशासन तपकरा में दुकान बनाने की कोशिश करती है, तो इसका कड़ा विरोध किया जाएगा।प्रदेश सरकार के आबकारी नीति पर यूथ कांग्रेस के जिलाध्यक्ष रवि शर्मा ने कहा कि प्रदेश की भाजपा सरकार गांवों के स्कूलों को युक्तियुक्तकरण के नाम पर बंद कर शराब दुकान का संचालन करने पर आमादा है। उन्होंने कहा कि लोकतंत्र में सरकार की प्राथमिकता स्वास्थ्य और शिक्षा होनी चाहिए न कि शराब। भाजपा के कथनी और करनी में अंतर को दर्शाता है।
कांग्रेस के जिला प्रवक्ता सूरज चौरसिया ने कहा तपकरा से बड़े-बड़े नेता हुए। पर तपकरा को बदले में कुछ नहीं मिला। आज यह गांव विकास की राह तक रहा है। सोशल मीडिया प्रभारी जशपुर व कुनकुरी विधानसभा उपाध्यक्ष अमर सोनी ने कहा कि,प्रदेश सरकार के शराब नीति के विरोध से जिस प्रकार आज तपकरा में लोग एकजुट हुए हैं, उससे सरकार के इस फैसले के खिलाफ जनाक्रोश को अच्छी तरह से समझा जा सकता है।
शराबबंदी की मांग को लेकर मशाल रैली निकालते कांग्रसी कार्यकर्ता एवं पदाधिकारी।
रैली निकालकर नशामुक्ति का संदेश देती महिलाएं।
hin_Deva hin_Deva hin_Deva hin_Deva hin_Deva hin_Deva hin_Deva